Document ID: 32014R0410

REGULAMENTUL DE PUNERE ÎN APLICARE (UE) NR. 410/2014 AL COMISIEI
din 23 aprilie 2014
de modificare a Regulamentului de punere în aplicare (UE) nr. 293/2012 în ceea ce privește monitorizarea emisiilor de CO2 generate de vehiculele utilitare ușoare noi omologate într-un proces cu mai multe etape
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare (1), în special articolul 8 alineatul (9) primul paragraf,
întrucât:
(1)
Anexa XII la Regulamentul (CE) nr. 692/2008 al Comisiei (2) instituie o nouă metodă de stabilire a emisiilor de CO2 provenind de la vehiculele N1 și a consumului de carburant al acestor vehicule care sunt omologate într-un proces cu mai multe etape (denumite în continuare „vehicule construite în mai multe etape”). Această nouă metodă urmează să se aplice de la 1 ianuarie 2014, însă se poate aplica pe bază de voluntariat de la 1 ianuarie 2013.
(2)
În partea B punctul 7 din anexa II la Regulamentul (UE) nr. 510/2011 se prevede că emisiile specifice de CO2 ale vehiculelor completate urmează să fie alocate producătorului vehiculului de bază. În acest sens, este necesar ca vehiculele completate să poată fi recunoscute în procesul de monitorizare și ca producătorul vehiculului de bază să poată fi identificat. Aceasta implică, de asemenea, stabilirea anumitor date referitoare la vehiculul de bază în conformitate cu noua metodologie prevăzută în anexa XII la Regulamentul (CE) nr. 692/2008.
(3)
În conformitate cu articolul 8 alineatul (5) din Regulamentul (UE) nr. 510/2011, producătorii vehiculelor de bază au dreptul de a verifica datele referitoare la un vehicul construit în mai multe etape, pe baza cărora sunt calculate obiectivele privind emisiile specifice de CO2. Prin urmare, este necesar să se stabilească dispoziții detaliate privind schimbul de informații relevante între producători și Comisie.
(4)
Cu toate acestea, din cauza specificităților și a conceperii propriilor sisteme de înmatriculare a vehiculelor, este posibil ca statele membre să nu fie în măsură să prezinte toate datele relevante pentru monitorizarea vehiculelor construite în mai multe etape care sunt indicate în datele detaliate specificate în anexa II la Regulamentul (UE) nr. 510/2011. În consecință, Comisia ar trebui să aibă posibilitatea de a lua în considerare datele furnizate de producători în cadrul procesului de verificare în temeiul articolului 8 alineatul (5) din Regulamentul (UE) nr. 510/2011 în vederea determinării obiectivelor preliminare privind emisiile specifice.
(5)
Prin urmare, producătorii ar trebui să furnizeze Comisiei și Agenției Europene de Mediu (AEM) numerele de identificare ale vehiculelor (VIN) pe care le-au alocat vehiculelor utilitare ușoare vândute în anul calendaristic precedent sau pentru care a fost eliberat un certificat de garanție în anul respectiv. Producătorii ar trebui, de asemenea, să aibă posibilitatea de a furniza Comisiei date detaliate referitoare la respectivele vehicule. Pentru a lua în considerare aceste date la calcularea obiectivelor provizorii, producătorii ar trebui să furnizeze Comisiei și AEM datele de care dispun în același timp cu transmiterea datelor anuale de către statele membre.
(6)
Confruntând datele detaliate furnizate de statele membre cu cele prezentate de către producători, pe baza VIN, Comisia ar trebui să pregătească un set de date provizorii pentru calcularea obiectivelor preliminare. Setul de date provizorii care urmează să fie comunicat unui producător ar trebui să includă VIN în cazul înregistrărilor pentru care cele două seturi de date corespund. După caz, setul de date provizorii ar trebui să includă, de asemenea, înregistrările în care VIN furnizate de statele membre nu corespund cu cele prezentate de către producător. În acest caz, înregistrările ar trebui transmise producătorului fără VIN. Setul de date provizorii, cu excepția VIN, ar trebui făcut public în conformitate cu articolul 8 alineatul (4) din Regulamentul (UE) nr. 510/2011.
(7)
Pentru a asigura un paralelism complet între cerințele prevăzute în Regulamentul de punere în aplicare (UE) nr. 293/2012 al Comisiei (3) și cele aplicabile autoturismelor care sunt prevăzute în Regulamentul (UE) nr. 1014/2010 al Comisiei (4), este necesară adaptarea cerințelor pentru notificarea erorilor de către producători în conformitate cu dispozițiile regulamentului în cauză.
(8)
Regulamentul de punere în aplicare (UE) nr. 293/2012 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului privind schimbările climatice,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 293/2012 se modifică după cum urmează:
1.
La articolul 2, punctul 3 se înlocuiește cu următorul text:
„3.
«date detaliate de monitorizare» înseamnă datele detaliate specificate în secțiunea 2 din partea C a anexei II la Regulamentul (UE) nr. 510/2011 care sunt defalcate pe producători și serii de vehicule în funcție de tip, variantă și versiune sau, după caz, pe vehicule unice în funcție de numărul de identificare al vehiculului.”
2.
Articolul 8 se înlocuiește cu următorul text:
„Articolul 8
Vehicule care nu se supun omologării CE de tip
În cazul vehiculelor utilitare ușoare care se supun omologării naționale de tip pentru seriile mici în conformitate cu articolul 23 din Directiva 2007/46/CE sau omologărilor individuale în conformitate cu articolul 24 din aceeași directivă, statele membre informează Comisia cu privire la numărul respectiv de astfel de vehicule înmatriculate pe teritoriul lor.
Atunci când completează datele detaliate de monitorizare, autoritatea competentă indică numele producătorului în coloana «Numele producătorului - Denumirea din registrul național» în formatul prevăzut în partea C a anexei II la Regulamentul (UE) nr. 510/2011, iar în coloana «Numele producătorului - Denumirea UE standard» indică una dintre următoarele mențiuni:
(a)
«AA-IVA», pentru raportarea tipurilor de vehicule supuse omologării individuale;
(b)
«AA-NSS», pentru raportarea tipurilor de vehicule supuse omologării naționale pentru vehicule fabricate în serii mici.”
3.
Articolul 10 se modifică după cum urmează:
(a)
la alineatul (1) se adaugă următorul paragraf:
„În cazul în care datele sunt transmise în conformitate cu alineatul (3) din prezentul articol, persoanei de contact indicate de producător i se acordă, de asemenea, dreptul de a încărca datele detaliate în sistemul de stocare a datelor gestionat de Agenția Europeană de Mediu.”;
(b)
se adaugă următoarele alineate (3) și (4):
„(3) În vederea verificării datelor provizorii, producătorii transmit Comisiei, cel târziu până la data de 28 februarie a fiecărui an, numerele de identificare ale tuturor vehiculelor comerciale ușoare (complete, completate sau incomplete) pe care le-au vândut în Uniune în anul calendaristic precedent sau pentru care au emis un certificat de garanție în anul respectiv. Producătorii pot totodată să prezinte Comisiei datele detaliate specificate în anexa II la Regulamentul (UE) nr. 510/2011 în ceea ce privește aceste vehicule.
Datele se transmit prin transfer electronic către sistemul de stocare a datelor gestionat de Agenția Europeană de Mediu.
(4) În cazul în care producătorii nu transmit numerele de verificare a vehiculelor și datele detaliate menționate la alineatul (3), obiectivul provizoriu privind emisiile specifice se calculează pe baza datelor detaliate furnizate de către statele membre.”
4.
Se introduc următoarele articole 10a și 10b:
„Articolul 10a
Notificarea erorilor de către producători
(1) Producătorii care notifică erori în conformitate cu articolul 8 alineatul (5) din Regulamentul (UE) nr. 510/2011 utilizează, ca bază pentru notificarea lor, seturile de date provizorii notificate de Comisie în temeiul articolului 8 alineatul (4).
Notificarea de eroare include toate seturile de date referitoare la înmatriculările de vehicule de care este responsabil producătorul ce transmite notificarea. În cazul vehiculelor completate, producătorul responsabil este producătorul care răspunde de omologarea CE de tip a vehiculului de bază.
Eroarea se indică printr-o intrare separată în setul de date pentru fiecare versiune, intitulată «Observațiile producătorului», în care se specifică unul dintre codurile următoare:
(a)
codul A, dacă înregistrările au fost modificate de producător;
(b)
codul B, dacă vehiculul este neidentificabil;
(c)
codul C, dacă vehiculul nu se încadrează în domeniul de aplicare al Regulamentului (UE) nr. 510/2011 sau este scos din producție;
(d)
codul D, dacă producătorul căruia i-a fost atribuită o anumită înregistrare este producătorul vehiculului completat, dar nu al vehiculului de bază incomplet.
În sensul literei (b), un vehicul este neidentificabil în cazul în care producătorul nu poate identifica vehiculul pe baza numărului de identificare furnizat de statul membru sau în cazul în care înregistrarea nu conține un astfel de număr și vehiculul nu poate fi identificat prin alte mijloace.
În sensul literei (d), producătorul vehiculului final indică, de asemenea, numele producătorului vehiculului de bază într-o intrare separată intitulată «Notele producătorului».
(2) În cazul în care un producător nu a notificat Comisiei erori în conformitate cu alineatul (1) sau în cazul în care notificarea este prezentată după expirarea termenului de trei luni prevăzut la articolul 8 alineatul (5) din Regulamentul (UE) nr. 510/2011, valorile provizorii notificate în conformitate cu articolul 8 alineatul (4) din regulamentul menționat sunt considerate finale.
(3) În cazul în care notificarea de eroare menționată la alineatul (1) include numerele de identificare ale vehiculelor, aceasta se transmite în sistemul de stocare a datelor menționat la articolul 10 alineatul (3); în celelalte cazuri, se transmite prin poștă pe un suport de date electronic indelebil cu mențiunea «Notificare de eroare - emisii de CO2 de la camionete», la următoarea adresă:
Commission européenne
Secrétariat général
1049 Bruxelles/Brussel
Belgique/België
O copie în format electronic a notificării se transmite spre informare la următoarele căsuțe poștale electronice funcționale:
EC-CO2-LDV-IMPLEMENTATION@ec.europa.eu
și
CO2-monitoring@eea.europa.eu
Articolul 10b
Pregătirea datelor provizorii
(1) În cazul în care producătorii transmit Comisiei date în conformitate cu articolul 10 alineatul (3), setul de date provizorii care urmează să fie notificat unui producător include următoarele înregistrări:
(a)
înregistrările care cuprind numerele de identificare ale vehiculelor, în cazul în care numerele de identificare ale vehiculelor care au fost transmise de către producător în conformitate cu articolul 10 alineatul (3) corespund celor prezentate de statele membre, astfel cum se prevede în partea C secțiunea 2 din anexa II la Regulamentul (UE) nr. 510/2011;
(b)
înregistrările care pot fi atribuite producătorului, dar excluzând numerele de identificare ale vehiculelor, în acele cazuri în care numerele de identificare ale vehiculelor furnizate de statele membre nu corespund celor prezentate de către producători.
Setul de date provizorii elaborat cu includerea înregistrărilor menționate la literele (a) și (b) este notificat producătorilor în conformitate cu articolul 8 alineatul (4) al doilea paragraf din Regulamentul (UE) nr. 510/2011.
Registrul central al datelor menționat la articolul 8 alineatul (4) primul paragraf nu include niciun fel de date privind numerele de identificare ale vehiculelor.
(2) Prelucrarea numerelor de identificare ale vehiculelor nu include prelucrarea datelor cu caracter personal care ar putea fi legate de aceste numere sau alte informații care ar putea permite stabilirea unei legături între numerele de identificare ale vehiculelor și datele cu caracter personal.”
5.
Anexa I se înlocuiește cu textul care figurează în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 aprilie 2014.

Labels: 7
12
8
20